Un'union personałe ła ze na rełasion de du o pì entità, considerae stati sovrani separai che, traerso na leje, i spartise ła istesa persona cofà Cao de Stato de anbedó łe nasion. L'union personałe no ła ga da vegner confondesta co na federasion, che ła ze considerada dai altri stati internasionałi cofà stato sìngoło. Łe union personałi łe połe nàsar par vàrie motivasion, che łe va da ła s-ceta coincidensa a l'anesion virtuałe . Ghe ze anca union personałi sancie par leje o union no codifegae . Ponesto-che i Presidenti de łe repùbleghe i vien de sòłito decidesti intrà i sitadini del stato in cuestion, łe union personałi łe ze cuazi senpre un fenòmano che el intaresa łe monarchie, e talvolta el tèrmano el ze doparà par inténdar na union personałe de du monarchie. Col declin del nùmaro dei stai goernai da un re inte el XX sècoło, łe union personałi łe ze devegneste bastansa rare. El contesto inte el cuało łe se cata inte el ventunèzemo sècoło el ze el Commonwealth britànego, inte el cuało el Goernatore Zenerałe el ze el rapresentante del Cao de Stato, e el ze nomenà dal Cao del Goerno locałe. Ghe ze un lìmito miga ben defìnio intrà l'union personałe e ła federasion: de frecuente ła prima ła ze confluia inte ła seconda. In pasà ste union personałi intrà stati łe ze ndae verso na sparision. Intrà łe union stòreghe se połe recordar: i tre regni de Danemarca, Norveja e Svèsia , el regno de Prùsia e el prinsipà de Neuchâtel , el regno de Połònia e Sasònia , el regno de Danemarca e el Schleswig-Holstein .